**Mødedeltagere:**

Carsten Ildor (formand)

Hans Eriksen (kasserer)

Morten Meier-Warnich (suppleant)

Henriette Ildor (suppleant)

**Fraværende:**

Ann-Britt Sørensen

**1.** Referatet fra sidste møde blev godkendt.

Fremover godkendes referatet senest 10 dage efter mødet, hvorefter referatet publiceres på hjemmesiden. *Ansvarlig: Henriette / Morten*

**2.** Dagsordnen blev godkendt.

**3.** Formanden orienterede om den nye informationsfolder om Farum Kaserne. Folderen er allerede publiceret på hjemmesiden. Desuden er folderen at finde på Furesø Kommunes hjemmeside, hvor den suppleres med interview udgivet i videoformat.

Rema 1000 har tilbudt at køre samme video, som en ”sløjfe” på deres reklamemonitorer ved kasserne. God reklame for området, som promoveres for de mange ikke herboende, der dagligt benytter vores købmand.

Der er nedsat en beboergruppe, som skal arbejde videre med mulighederne for anvendelse af Hovedvagten til lokale beboerformål. Det er med glæde konstateret, at gruppen repræsenteres af beboere fra alle områdets bebyggelser.

Grundejerforeningen har netop indgået en midlertidig kontrakt om begrænset brug af huset for områdets ejerforeninger samt grundejerforeninger. Yderligere information om anvendelse og udlån vil blive publiceret på hjemmesiden indenfor kort tid.

Samarbejdet med NCC om overdragelse af fællesområder samt optagelse af nye medlemmer i foreningen fungerer godt og sker uden problemer.

**3A.** Foreningen har udarbejdet en praksis for både overdragelse af fællesområder samt optagelse af medlemmer, som skal sikre at begge dele sker planmæssigt og så ensartet som muligt i fremtiden.

Formanden har netop afholdt et møde med administrator (DEAS) vedrørende dette.

**3B.** Bestyrelsen har tidligere drøftet det demokratiske aspekt i vedtægterne, - eller nærmere mangel på samme. For nuværende er vedtægterne sådan, at alle ejere af ejerlejligheder (etageejendomme) ikke er repræsenteret individuelt – altså personligt – i forhold til Grundejerforeningen, men derimod repræsenteres af ejerforeningens bestyrelse. Modsat gælder for grundejerne i ikke-etageejendomme (f.eks. Regimentsparken), som er personligt repræsenteret. Grundejerforeningens bestyrelse vil fremsætte forslag om vedtægtsændringer, sådan at alle grundejere på området er personligt repræsenteret i forhold til Grundejerforeningen og derved også får mulighed for, at deltage i generalforsamlingerne. Det vil efter bestyrelsens mening være med til at styrke de demokratiske processer samt skabe tilgængelighed for og medindflydelse til alle typer af ejere på området.

**3C.** Fremover publiceres relevante høringer fra kommunen på hjemmesiden. Grundejerforeningen, der repræsenterer alle beboere på området, vil fortsat indsende ét fælles høringssvar.

**3D.** Der er ingen restancer til Grundejerforeningen.

**3E.** Der er truffet aftale med ny leverandør om drift og vedligeholdelse af foreningens udendørsarealer. Indholdet af den nye aftale vil snarest fremgå af hjemmesiden.

**4.** Aktionslisten udgik på grund af tidsmangel. Bliver behandlet på næste møde.

**5.** Langt om længe er økonomien vendt til det positive. Det har været et sejt træk, men nu er foreningen på helt rette kurs. Det er især nedjusteringen af niveauet for snerydning, der har været med til at vende de røde tal til sorte tal på bundlinjen. Bestyrelsen har fortsat stor fokus på at sikre en fornuftig økonomi, og er især opmærksom på, at der i fremtiden bør ske henlæggelser til bl.a. renovering af veje, fortove, legepladser m.m.

**6.** Grundejerforeningen er på vej med et brev til alle beboere i Regimentsparken vedrørende parkeringsreglerne. Noget tyder på, at mange beboere i Regimentsparken ikke er klar over, hvordan reglerne er/hvordan man skal parkere på området. Parkering på stamveje og fortove giver anledning til store gener og klager fra både lokale og udefrakommende (snerydningen, renovation, naboer, fodgængere m.fl.). En uofficiel optælling af biler tilhørende beboere i Regimentsparken viser intet tegn på, at bebyggelsens parkeringspladser (når carporte tælles med) skulle mangle kapacitet. Til hver bolig på området anlægges 1,5 parkeringsplads. Bestyrelsen vil, hvis kapaciteten fremover skulle vise sig at være for lav, gå i dialog med kommunen om den fremtidige anlæggelse og kapacitet af parkeringspladser pr. bolig.

Næste bestyrelsesmøde afholdes den 2. april 2013, kl. 20.00 i Hovedvagten, som formøde til generalforsamlingen i maj.